CELEX: 32012D0650
Language: ro
Date: 2012-10-17 00:00:00
Title: 2012/650/UE: Decizia de punere în aplicare a Comisiei din 17 octombrie 2012 de modificare a anexei II la Decizia 2006/766/CE în ceea ce privește includerea Curaçao și a Sint-Maarten în lista țărilor terțe și a teritoriilor din care se autorizează importurile de anumite produse pescărești pentru consumul uman și eliminarea Antilelor Olandeze din această listă [notificată cu numărul C(2012) 7147]  Text cu relevanță pentru SEE

19.10.2012   
            
            
               RO
            
            
               Jurnalul Oficial al Uniunii Europene
            
            
               L 288/13
            
         DECIZIA DE PUNERE ÎN APLICARE A COMISIEI
   din 17 octombrie 2012
   de modificare a anexei II la Decizia 2006/766/CE în ceea ce privește includerea Curaçao și a Sint-Maarten în lista țărilor terțe și a teritoriilor din care se autorizează importurile de anumite produse pescărești pentru consumul uman și eliminarea Antilelor Olandeze din această listă
   [notificată cu numărul C(2012) 7147]
   (Text cu relevanță pentru SEE)
   (2012/650/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 11 alineatul (1),
   întrucât:
   
               (1)
            
            
               Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. În special, acesta prevede că produsele de origine animală pot fi importate numai dintr-o țară terță sau dintr-o parte a unei țări terțe înscrisă pe o listă întocmită și actualizată în conformitate cu regulamentul menționat anterior.
            
         
               (2)
            
            
               De asemenea, Regulamentul (CE) nr. 854/2004 prevede că, atunci când aceste liste sunt întocmite și actualizate, trebuie să se țină cont de controalele Uniunii efectuate în țările terțe și de garanțiile oferite de autoritățile competente din țările terțe în ceea ce privește conformitatea sau echivalența cu legislația Uniunii privind hrana pentru animale și produsele alimentare și cu normele de sănătate animală specificate în Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2).
            
         
               (3)
            
            
               Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (3) enumeră țările terțe care îndeplinesc criteriile prevăzute în Regulamentul (CE) nr. 854/2004 și care sunt, prin urmare, în măsură să garanteze că produsele respective îndeplinesc condițiile sanitare prevăzute de legislația Uniunii în vederea protejării sănătății consumatorilor și, în consecință, pot fi exportate în Uniune. În special, anexa II la decizia menționată anterior stabilește o listă a țărilor terțe și a teritoriilor din care sunt autorizate importurile în Uniune de produse pescărești pentru consumul uman, altele decât moluștele bivalve, echinoderme, tunicieri și gasteropode marine vii, refrigerate, congelate sau prelucrate.
            
         
               (4)
            
            
               Statul autonom al Antilelor Olandeze este inclus în prezent în lista din anexa II la Decizia 2006/766/CE ca țară terță din care sunt autorizate importurile de produse pescărești destinate consumului uman.
            
         
               (5)
            
            
               În urma unei reforme interne care a avut loc în Regatul Țărilor de Jos și care a intrat în vigoare începând cu 10 octombrie 2010, Antilele Olandeze au încetat să existe ca stat autonom în cadrul regatului respectiv. La aceeași dată, Curaçao și Sint-Maarten au dobândit statutul de state autonome în cadrul Regatului Țărilor de Jos, iar Bonaire, Sint Eustatius și Saba au devenit municipalități cu statut special ale părții europene a Regatului Țărilor de Jos. Prin urmare, este necesar să se elimine rubrica referitoare la Antilele Olandeze din lista prevăzută în anexa II la Decizia 2006/766/CE.
            
         
               (6)
            
            
               Autoritățile competente din Curaçao și Sint-Maarten au prezentat informațiile necesare Comisiei pentru a dovedi că sistemul de control sanitar instituit în aceste state autonome oferă garanții suficiente în ceea ce privește conformitatea cu cerințele Uniunii. Informațiile furnizate de către autoritățile competente din Curaçao și Sint-Maarten arată, de asemenea, că aceste autorități au aceleași competențe juridice de a efectua controale ca cele pe care le avea în trecut autoritatea competentă din Antilele Olandeze și că operatorii din sectorul alimentar trebuie să respecte aceleași obligații ca cele din perioada în care Antilele Olandeze încă mai existau. În plus, în conformitate cu aceste informații, controalele sanitare oficiale din aceste state autonome continuă să fie efectuate la aceleași niveluri ca în perioada în care Antilele Olandeze încă mai existau.
            
         
               (7)
            
            
               Prin urmare, este oportun ca în lista prevăzută în anexa II la Decizia 2006/766/CE să fie incluse Curaçao și Sint-Maarten.
            
         
               (8)
            
            
               Prin urmare, Decizia 2006/766/CE ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Anexa II la Decizia 2006/766/CE se modifică după cum urmează:
   
               1.
            
            
               rubrica referitoare la Antilele Olandeze se elimină;
            
         
               2.
            
            
               se introduce următoarea rubrică referitoare la Curaçao între rubrica referitoare la Capul Verde și rubrica referitoare la Algeria:
               
                           „CW
                        
                        
                           CURAÇAO”
                        
                        
                            
                        
                     
         
               3.
            
            
               se introduce următoarea rubrică referitoare la Sint-Maarten între rubrica referitoare la El Salvador și rubrica referitoare la Togo:
               
                           „SX
                        
                        
                           SINT-MAARTEN”
                        
                        
                            
                        
                     
         Articolul 2
   Prezenta decizie se adresează statelor membre.
   
      Adoptată la Bruxelles, 17 octombrie 2012.
      
         
            Pentru Comisie
         
         Maroš ŠEFČOVIČ
         
            Vicepreședinte
         
      
   
   
      (1)  JO L 139, 30.4.2004, p. 206.
   
      (2)  JO L 165, 30.4.2004, p. 1.
   
      (3)  JO L 320, 18.11.2006, p. 53.